Papersnake/gushiwen huggingface dataset:
醉落魄（海棠）
范成大（宋代）

马蹄尘扑。春风得意笙歌逐。款门不问谁家竹。只拣红妆，高处烧银烛。

碧鸡坊里花如屋。燕王宫下花成谷。不须悔唱关山曲。只为海棠，也合来西蜀。
寒夜文宴联句
皮日休（唐代）

文星今夜聚，应在斗牛间。 ——皮日休

载石人方至，乘槎客未还。 ——张贲

送觞繁露曲，征句白云颜。 ——陆龟蒙

节奏惟听竹，从容只话山。 ——皮日休

理穷倾秘藏，论猛折玄关。 ——张贲

酃酒分中绿，巴笺擘处殷。 ——陆龟蒙

清言闻后醒，强韵压来艰。 ——皮日休

犀柄当风揖，琼枝向月攀。 ——张贲

松吟方eP々，泉梦忆潺潺。 ——陆龟蒙

一会文章草，昭明不可删。 ——皮日休
偈颂一百四十二首 其六
释广闻（宋代）

释迦不出世，秤尾无星。达磨不西来，尺头有寸。峭巍巍处平坦垣，平坦坦处峭巍巍。
偈颂二十四首 其十五
释智愚（宋代）

烟惨淡，石玲珑。面面厮觑，千峰万峰，一团和气在其中。
秋夜晚泊
杜荀鹤（唐代）

一望一苍然，萧骚起暮天。远山横落日，归鸟度平川。

家是去秋别，月当今夕圆。渔翁似相伴，彻晓苇丛边。
寄钱子推是日子推宿山中
邵宝（明代）

病不登山梦到山，也知高兴在松关。云随社老看碑去，风送邻僧供茗还。

无石似龙还画葛，有崖如玉合书颜。更烦题我新精舍，脩竹千竿屋数间。
雪观 其一
韩淲（宋代）

绝壑过兰若，炷熏拥寒炉。稍收神观明，时翻经与书。

忘言忽自笑，得兴将谁拘。雪云起冰霜，是事俱澹如。
病入新正
白居易（唐代）

枕上惊新岁，花前念旧欢。是身老所逼，非意病相干。

风月情犹在，杯觞兴渐阑。便休心未伏，更试一春看。
拜程刚悯公墓
程瑀（宋代）

早从宾客傅青扉，晚举丝纶对紫微。忠愤欲先同列死，尘沙惊绕属车飞。

墓间挂剑心犹在，帐下谈经事已非。太学诸生皆白发，汪汪老泪湿征衣。
书至鹅湖访先祖简肃诗扁岁久不复存矣月老重
林致诚（宋代）

忆昔先翁此地经，曾挥诗笔扫青冥。
我来篇索前修句，雷电何年敕六丁。
水阁夜望书怀
寇准（宋代）

水阁中宵动，寥寥起远思。
秋风生折苇，星彩动寒池。
白社孤前约，青云少旧知。
苦吟空自叹，风雅道由衰。
菩萨蛮 八月十七夜待月，有怀琴如姑母
陆蓉佩（清代）

思君待月清宵坐。无聊只觉双眉锁。镇日盼征鸿。经年书未通。

眉阶凉似水。顾影怜憔悴。生怕卷珠帘。新寒病要添。
出顺德府西门之和顺宿福堂村
王云凤（明代）

路绕龙冈迫，云依虎谷频。扬鞭争去蹀，隔水问迷津。

听鸟声如故，看山色似新。孤村灯火夜，野老话酸辛。
上曾安抚二首
郭印（宋代）

圣门鼓瑟妙难窥，今日风流亲见之。
五纪光阴惊电掣，一生忠见仗天知。
老庄座下须闻道，李杜坛边敢说诗。
晚景功名非所慕，抠衣深喜得宗师。
句
韩瑨（宋代）

已束归鞍逐去鸿。
秀实寄两绝来招嘉彦未回辄次韵
王洋（宋代）

旧喜三周贪好客，争如一叟促归程。
长亭日晚相望处，一片平湖冷浸星。
寄题道吾山闻禅师竹院
丁复（元代）

道吾竹院芙蓉下，老子藤床翡翠深。过雨雷霆龙拥闼，满天风露鹤当林。

此君静对了不厌，诸老清谈亦许寻。他山祭酒闻还出，何人载歌金玉音。
系乐府十二首。下客谣
元结（唐代）

下客无黄金，岂思主人怜。客言胜黄金，主人然不然。

珠玉成彩翠，绮罗如婵娟。终恐见斯好，有时去君前。

岂知保忠信，长使令德全。风声与时茂，歌颂万千年。
和之美河洲四诗
司马光（宋代）

漠漠河洲雨，依稀辨村聚。
时哉鸥鸟群，凌乱争鸣舞。
句 其八
洪刍（宋代）

清都琼叶霏霏下，净界空花种种开。
故少师张魏公挽词三章三章
杨万里（宋代）

读昜堂边路，曾闻赤舄声。
心从画前到，身在昜中行。
忧国何缘寿，思亲岂欲生。
不应永州月，犹傍雨窗明。
宁宗郊祀二十九首
学士院（宋代）

列俎孔陈，喜笾维实。
鼎煁阳燧，玉流星液。
我牲既硕，我度既苾。
神监下昭，安坐翔吉。
安国置酒敬简堂分韵得柳暗六春字 其三
张栻（宋代）

公憎孔壬面，怪石乃寓目。夜堂发深藏，林立惊满屋。

我亦苦嗜此，一见下风伏。何当载而归，妙策三十六。
九日对菊有怀粹老在河上四首
黄庭坚（宋代）

碧窗闲杀春风手，古柳堤莺几日回。
纵有黄花堪对酒，应无红袖与传杯。
偈颂一一二首 其八十二
释清远（宋代）

不起疏慵不进修，实无言说实无求。夺饥人口中之食，驱耕者手里之牛。

真快活，百无忧。自是不归归便得，五湖风流拍天流。
尧文文学过访赋别兼简鹤斋薛真人
顾瑛（元代）

草堂五月少人过，门巷春泥奈雨何。满树枇杷莺窃尽，一阶芳草蚁行多。

因思诸葛吟《梁父》，却笑苏秦谩揣摩。老我衰年无白发，从今也合号涪皤。
应天长·绿槐阴里黄莺语
韦庄（唐代）

绿槐阴里黄莺语，深院无人春昼午。画帘垂，金凤舞，寂寞绣屏香一炷。
碧天云，无定处，空有梦魂来去。夜夜绿窗风雨，断肠君信否？
大龙湫
徐玑（宋代）

瀑水数千尺，何曾贴石流。
还疑众山坼，故使半空游。
雾雨初相乱，波涛忽自由。
道场从建后，龙去任人游。
次韵叶集之同秀实敦素道夫游北山会周氏书房
释德洪（宋代）

王郎本豪放，富贵缠缚之。颇复厌丝竹，来听松风悲。

叶侯须似厌，谈兵辄纷披。恃此文武胆，英气吐北西。

正直威鬼神，动欲焚淫祠。道夫忧国心，造次常念兹。

事功未入手，愤酒谁共酾。正恐追老范，一吐胸中奇。

秀实气刚大，归宿未易期。新诗弄清婉，霜晓临湘湄。

钟山冠世境，登赏乃所宜。林间见隐者，面有无求姿。

不必问贤否，但读诸公诗。我无支遁才，敢逐王谢为。

推挤幸不死，岂非怜其痴。一昨阅诗战，望见仆旌麾。

今能犯矢石，居久气自移。
农家
陆游（宋代）

吴农耕泽泽，吴牛耳湿湿。
农功何崇崇，农事常汲汲。
冬休筑陂防，丁壮皆云集。
春耕人在野，农具已山立。
房栊鸣机杼，烟雨暗蓑笠。
尺薪仰有取，断履俛有拾。
洪水昔滔天，得禹民乃粒。
食不知所从，汝悔将何及？孩提同一初，勤惰在所习。
周公有遗训，请视七月什。
移入官舍偶题四韵呈仲咸
王禹偁（宋代）

赁舍喧卑谪宦情，同年邀我住公庭。
不离链药煎茶屋，便坐吟诗看雪厅。
苔迳乍行侵屐绿，竹窗初卧满床青。
使君公署虽宏敞，未见南山翠似屏。
雨夜舟中
强至（宋代）

岸鸣连夜雨，舟系数家村。
防盗频敲柝，愁吟早闭门。
呼儿陈小酌，忆弟动归魂。
安得晴风起，吹开波浪浑。
和赵簿题席麻林居士小隐四韵
五迈（宋代）

绕园万竿竹，奇壑千丈松。
此物匹高士，坐羞桃李容。
客至谈世故，接之令人慵。
相看两不厌，晴昊倚高峰。
读书
辛弃疾（宋代）

是非得失两茫茫，闲把遗书细较量。
掩卷古人堪笑处，起来摩腹步长廊。
题永安居士轩壁
释德洪（宋代）

谩说难酬彼工人，上人言语未全真。世间所有皆虚幻，何独芭蕉可喻身。
绿水曲
刘绘（南北朝）

杏雨红初散，杨烟绿半消。
日上金妆丽，风回绣带飘。
含情听燕语，泫泪惜花娇。
流珰波影里，明月荡轻桡。
即事
张耒（宋代）

雨枿生朝菌，秋墙长若邪。
槐榆蔽穷巷，藜藋接邻家。
但愿好事酒，无劳长者车。
御冬须旨蓄，吾亦问生涯。
题曹山俱为禅人画松泉图
王九徵（清代）

别涧通泉下竹厨，青苔白石任跏趺。问年记取亲栽树，笑指门前第几株。
满江红（雨花台再用弟履齐鸟衣园韵）
吴渊（宋代）

秋后钟山，苍翠色、可供餐食。登临处、怨桃旧曲，催梅新笛。江近临风随汛落，峰高松露和云滴。欢头童、齿豁已成翁，犹为客。

老怀抱，非畴昔。欢意思，须寻觅。人间世、假饶百岁，苦无多日。已没风云豪志气，祗思烟水间踪迹。问何年、同老转溪滨，渔钩掷。
句
释惠崇（宋代）

夜阑潮动舸，秋迥月临城。
踏莎行
王万之（宋代）

柳外寒轻，水边亭小。昨朝燕子归来了。天涯无数旧愁根，东风种得成芳草。

亭畔秋千，当时欢笑。香肌不满和衣抱。那堪别後更思量，春来瘦得知多少。
七月二十四日作
陆游（宋代）

闲拂青铜一惘然，此生应老海云边。
凉颸入袂诗初就，幽鸟呼人梦不全。
天上鹊归星渚冷，月中桂长露华鲜。
射胡羽箭凋零尽，坐负心期四十年！
葛洪丹灶
释清外（宋代）

羽客昔眷此，炼液夺化功。
至今寒云色。挂树复凝空。
赠写竹叶生
释居简（宋代）

三年一楮成，九年一弓就。虽刮造化骨，总落造化后。

叶生翻袜法，二者竟何有。因依霜节劲，缱绻虚心厚。

细意幻扶疏，与俗洗棼垢。慨慷纵一醉，顷刻便千亩。

不知盘礴时，更有全牛否。忍贫不谋富，捉衿见两肘。

千愁怜竹瘦，百屋嫌铜臭。虽无种秫田，亦有吸川口。
题明顾端文公闱墨遗迹后
汪志伊（清代）

嗟乎国祚昌，士气扬。士气烈，国祚折。卓哉梁溪顾端文，神熹两朝第一人。

洞穿理窟执道要，南畿丙子张厥军。尔时江陵位首辅，公不私谒通要津。

郎官诽议竭忠荩，不负所学自始进。晚年讲道东林开，中以朋党指党魁。

芝兰刈杀萧艾盛，众君子尽国亦摧。谁知白贲守丘园，非立气节树声援。

末流贾祸咎攸致，罗织岂公意中事。抑之愈下扬愈高，三元齐名泰三爻。

独不见晦翁衍心传，鹿洞集大全。庆元攻伪学！名亦最居先。

又不见晦翁《登科录》，藏者珍如玉。况此风檐手泽真，士林传颂倍精神。

士林传颂倍精神，道南士气千秋振。
游黄山留题
焦本心（宋代）

自有乾坤不记年，山中紫翠尚依然。
百千万世留今日，三十六依横暮烟。
怪石矬松名岳上，神仙天子一人传。
桃花流水丹炉畔，欲往从游洗俗缘。
过惶恐滩
沈炯（清代）

叠叠青山势郁盘，片帆遥溯赣江澜。
危滩共指名惶恐，古县空闻号万安。
风撼巅崖崩巨石，雷喧涧壑走惊湍。
劳人略与孤臣似，不独东坡泣路难。
蜡梅
武衍（宋代）

磬口檀心紫晕重，繁香微泄绣帘风。
照花休用添红烛，却怕轻明暖易融。
偈颂一百六十首
释宗杲（宋代）

今朝八月十有五，顾兔天边谁不睹。
若非东土小释迦，放过长水管老虎。
咸淳元年乙丑冬同金陵制幕诸公游旧乌衣巷新
陈著（宋代）

王谢风流堕渺茫，黯然怀旧见新堂。
山无多树夕阳远，梅始一花春意长。
燕去有时来画屋，鹤飞何日到青冈。
休言枉洒新亭泪，犹胜如今似醉乡。
怀寄彭城朋好十首之十王三
贺铸（宋代）

试吏王文举，俄缠风树哀。
明年道濉上，为尔一徘徊。
木兰花慢·游船人散後
周密（宋代）

游船人散後，正蟾影、印寒湫。看冷沁鲛眠，清宜兔浴，皓彩轻浮。扁舟。泛天镜里，溯流光、澄碧浸明眸。栖鹭空惊碧草，素鳞远避金钩。临流。万象涵秋。怀渺渺、水悠悠。念汉皋遗佩，湘波步袜，空想仙游。风收。翠奁乍启，度飞星、倒影入芳洲。瑶瑟谁弹古怨，渚宫夜舞潜虬。
题惺甫夫子西行草后
汪仲洋（清代）

西游不肯变商声，日有新诗当纪程。贡马使来光禄塞，射雕人纪受降城。

周家遣戍多风雅，汉室屯田用老成。听到笛中吹折柳，黄河源上望燕京。
绿萼梅
谢宗可（元代）

萼绿仙人下玉堂，清魂夜化雪芬芳。荷衣薄衬霓裳冷，兰佩浓熏缟袂香。

晓额浮酥凝浅黛，春容点翠照新妆。多因误入罗浮梦，愁绝黄昏鬓已苍。
菩萨蛮 灵严岚翠
沈禧（元代）

幽轩东面灵岩麓。四时佳气供吟目。雨过断纤埃。郁蓝屏障开。岚光浮翡翠。日射添明媚。高涌出云间，只疑西子鬟。
金溪董秀彦
谢逸（宋代）

太白列仙人，名缀云房籍。天上官长严，宁为世间客。

醉揖巢父辈，相从竹溪逸。朝衫不上船，拜舞堕巾帻。

气吞高力士，傲睨天地窄。董侯慕斯人，作堂榜其壁。

流俗嗜声利，如舐刀上蜜。慎勿徇流俗，与侯并为七。
青山下
陈著（宋代）

千顷田畴麦浪花，数家林薄笋抽芽。
休将世事俱归梦，颇喜人生尚有涯。
西江月（丹桂）
曹勋（宋代）

霞绮浓披翡翠，晨光巧上珊瑚。丹林偏许下清都。香占深岩烟雨。

秋到九华宫殿，赭袍红借繁珠。广寒桂与世花殊。不带人间风露。
赠周季隐
项安世（宋代）

铁面苍髯士，金鱼玉带家。
园林閒富贵，花竹老生涯。
世上名何用，尊中酒幸嘉。
向来张长史，佳句足堪夸。
浣溪沙
赵可（宋代）

抬转炉熏自换香。锦衾收拾却遮藏。二年尘暗小鸳鸯。落木遮遮风似雨，疏棂皎皎月如霜。此时此夜最凄凉。
和人春雪
王令（宋代）

莫叹年来雪句迟，雪迟诗句更依微。
风来海国盐波涸，春人仙田玉气肥。
雏鹤暖娇摇羽脱，老龙枯痒退鳞飞。
天工人代如端的，安得吾能及九畿。
赠青阳士友
王遂（宋代）

离红百颗橘千头，何似南枝雪未收。
国为和羹思是晏，士因止未忆兴周。
笑谈谷口终当隐，出处胸中要熟筹。
夜月九会浮动处，痴顽宁复照斋丘。
赠仲庸艾先生
甘复（元代）

丘壑念长栖，荣宦非素心。一朝使者骑，来辟荒山阴。

徘徊释短褐，慷慨援长琴。开燕集朋游，趣装辞故林。

平生经济术，名动江汉浔。逝川赴东海，孤云还北岑。

行藏各异态，努力及华簪。层城睇高雁，岁晚待徽音。
酬李十六岐
王季友（唐代）

鍊丹文武火未成，卖药贩履俱逃名。出谷迷行洛阳道，乘流醉逃滑台城。

城下故人久离怨，一欢适我两家愿。朝饮杖悬沽酒钱，暮餐囊有松花饭。

于何车马日憧憧，李膺门馆争登龙。千宾揖对若流水，五经发难如叩钟。

下笔新诗行满壁，立谈古人坐在席。问我草堂有逃云，知我山储无儋石。

自耕自刈食为天，如鹿如麋饮野泉。亦知世上公卿贵，且养丘中草木年。
次韵郭教授雪二首
陈造（宋代）

世纷长作眼中尘，酒力能回物外春。
清论挟霜诗映雪，即今超俗赖斯人。
渺轩书怀
曹学佺（明代）

园日涉成趣，经时胡不过。
鹤迎防践稻，鱼戏欲翻荷。
儿辈知余懒，僧寮占处多。
连宵无月色，微雨湿烟萝。
和吕少蒙题大卿林下轩
冯山（宋代）

归来何处解尘襟，幽径寻轩入茂林。身到静中方有我，事除诗茂更无心。

江山相就能清景，桂柏新成已翠阴。闻说逍遥樽酒会，三卿鱼袋斗黄金。
过方尊师院
綦毋潜（唐代）

羽客北山寻，草堂松径深。养神宗示法，得道不知心。

洞户逢双履，寥天有一琴。更登玄圃上，仍种杏成林。
南宫宿斋静思陕城东阁行
寇准（宋代）

南宫向夕景弥清，风行萧然动远情。
忆到陕城东阁伴，拂窗敲砌送寒声。
石门返照
郑懋纬（明代）

日落清江外，云封石壁间。不知斜照里，还见万重山。
铁门关二首
陈诚（明代）

山形南北路东西，峭壁穷崖斧截齐。
天地无心生险要，君王有截浑华夷。
野人击柝惊秋鹘，关更开门听晓鸡。
往古来今知几度，荒城空白锁寒溪。

有客西游绝域还，星轺晓度铁门关。
杀风解冻添新水，朔雪开晴露旧山。
行李萧条心自得，梅花寒落腊初残。
临时一盏除年酒，村市沽来醉亦难。
春风四首
唐彦谦（唐代）

春风吹愁端，散漫不可收。不如古溪水，只望乡江流。

新花红古古，旧花满山白。昔日金张门，狼藉馀废宅。

回头语春风，莫向新花丛。我见朱颜人，多金亦成翁。

多金不足惜，丹砂亦何益。更种明年花，春风自相识。
六代祖师赞
释文礼（宋代）

咄咄胡僧，齿缺面黑。
满口乡谈，无人译得。
只知结果自然成，不知满地花狼藉。
入大藤峡
卢尧典（明代）

独拥鹴袍思渺茫，断蒹衰草共苍苍。人家出没层崖合，客路潆洄乱壑长。

明月自怜当我独，青山如解笑人忙。浮生尽是翩翩草，何事烟波滞异乡。
白马篇
任大椿（清代）

少年气概雄，坎壈亦因之。亲旧为我谋，直视无一辞。

别有不移志，不敢生余思。顾马马头昂，为我穷四垂。

万里何足虞，尺步良易歧。心忌不能下，能下才愈奇。

自谓探榆塞，安知入焉支。按辔不轻入，久立审所疑。

开弧听朔风，侧见阴山低。虑定神乃纵，一往谁复羁。

彼亦羽林客，上下从我驰。乃知自立者，何取骄人为。

少年无深谋，休用此骁骑。
答同年李昉见赠次韵
邓洵美（五代）

词场几度让长鞭，又向清朝贺九迁。
品秩虽然殊此日，岁寒终不改当年。
驰名早已超三院，侍直仍忻步八砖。
今日相逢翻自愧，闲吟对酒倍潸然。
宝严寺
舒坦（宋代）

四山烟雨收，双沼漾晴碧。
白鸟忽飞来，点破檐前色。
尉迟郎中见示自南迁牵复却至洛城东里居之作因以和之
刘禹锡（唐代）

曾遭飞语十年谪，新受恩光万里还。朝服不妨游洛浦，

郊园依里看嵩山。竹含天籁清商乐，水绕庭台碧玉环。

留作功成退身地，如今只是暂时闲。
奉和往虎窟山寺诗
王台卿（南北朝）

我王宗胜道，驾言从所之。辎轩转朱毂，骊马跃青丝。

清渠影高盖，游树拂行旗。宾徒纷杂沓，景物共依迟。

飞梁通涧道，架宇接山基。丛花临迥砌，分流绕曲墀。

谁言非胜境，云山独在兹。尘情良易著，道性故难缁。

承恩奉教义，方当弘受持。
山花子 夏词
黄永（清代）

独上帘钩看月明。闲停小扇白罗轻。习习春风吹不断，翠荷擎。

避暖长抛金鸭火，卸妆惊溜玉钗声。早是侍儿能解意，展桃笙。
雨声
陆游（宋代）

雨声点滴朝复暮，中有诗人绝尘句。
云门咸池渺千古，断谱遗音此其绪。
雨声点滴夜不休，中有羁臣去国愁；九疑联翩湘水秋，忠诚内激涕自流。
我今衰病百无念，卧对青灯吐残焰，支床纳息效寒龟，傍枕长吟笑孤剑。
雨声不断睡愈美，窗白鸦啼揽衣起；呼儿烧兔倾浊醪，又倚胡床雨声里。
秋怀五首简陈巽叔徐伯老
王炎（宋代）

西风脱数叶，木末秋有声。
团扇内箧中，肃肃庭户清。
公退颇无事，解衣坐车荣。
本乏霄汉心，未断丘壑情。
日月不肯留。夺我双鬓青。
陈编堪解颐，凉夜亲短檠。
自然仙井二首
郭庭芝（宋代）

井空寒不流，汲取不知夏。
披襟醉瑶华，白榆历历下。
重过卢沟简夏尚书
胡俨（明代）

凌空高起玉梁横，万古桑干水自清。文轨会同当盛世，山河表自壮神京。

几株细柳藏莺啭，一路飞花送马行。今日重来迎鹤驾，春风陌上接珂声。
梦仙谣
廖融（唐代）

琪木扶疏系辟邪，麻姑夜宴紫皇家。银河旌节摇波影，

珠阁笙箫吸月华。翠凤引游三岛路，赤龙齐驾五云车。

星稀犹倚虹桥立，拟就张骞搭汉槎。
朝乘
林之奇（宋代）

朝乘日车出，暮载星影还。
颠冥朝暮中，出入咫尺间。
已觉素志非，更知人理艰。
小利专欲速，大德不逾闲。
堤上閒步二首 其一
李之仪（宋代）

风旌江木信漂浮，散策腾腾亦谬悠。未必萦回能擢胜，却疑平远解供愁。

年衰易感难留日，机尽应无不下鸥。渡口舟横晚潮急，一番佳意忆苏州。
某又述
释道真（宋代）

能持净意作□家，解驾牛羊白鹿车。
嫌阑砌前栽树少，怕空不种后园花。
菩提上□因修得，佛果无生证有涯。
此处涅盘观境□，自然捷路到龙花。
【仙吕】赏花时北
沈和（元代）

潇湘八景
休说功名皆是浪语，得失荣枯总是虚，便做道三公位待何如？如今得时务，尽荆棘是迷途。
【幺篇】便是握雾拿云志已疏，咏月嘲风心愿足，我则待离尘世访江湖，寻几个知音伴侣，我则待林泉下共樵夫。
【排哥南】远害全身，清风万古，堪羡范蠡归湖。不求玉带挂金鱼，甘分向烟波做钓徒。绝尘世，远世俗，扁舟独驾水云居。嗟尘世，人斗取，蜗名蝇利待何如？
【那吒令北】弃朝中俸禄，避风波仕途；身边引着小仆，玩云山景物；杖头挑酒壶，访烟霞伴侣。近着红蓼滩，靠着白蘋渡，潜身向草舍、得这茅庐。
【三叠排歌南】我则将这小舟撑，兰棹举，蓑笠为活计。一任他紫朝服，我不愿画堂居。往来交游，逍遥散诞，几年无事傍江湖。旋篘新酒钓鲜鱼，终日醄醄乐有余，杯中浅，瓶内无，邻家有酒也宜沽。吟魂醉，饮兴足，满身花影倩人扶。
【鹊踏枝北】见芳草映萍芜，听松风响寒芦。我则见落照渔村，水接天隅。见一簇、帆归远浦，他每都是些不识字的慵懒渔夫。
【桂枝香南】扁舟湾住。在垂杨深处。殭殭似鼻息如雷，睡足了江南烟雨。听山寺晚钟，声声凄楚。西沉玉兔，梦回初。本待要扶头去，清闲倒大福。
【寄生草北】春景看山色晴岚翠，夏天听潇湘夜雨疏。九秋玩洞庭明月生南浦，见平沙落雁迷芳渚。三冬赏江天暮雪飘飞絮，一任教乱纷纷柳絮舞空中，争如俺侬家鹦鹉洲边住。
【乐安神南】闲来思虑，自从那日赋归欤，山河日月几盈虚，风光渐觉催寒暑。欲求生富贵，须下死工夫，且常教两眉舒。
【六幺序北】园塘外三丘地，篷窗下几卷书，他每傲人间驷马高车。每日家相伴陶朱，吊问三闾。我将这《离骚》和这《楚辞》，来便收续，觉来时满眼青山暮，抖擞着绿蓑归去。看花开花落流年度，一任教春风桃李，更和这暮景桑榆。
【尾声南】悟乾坤清幽趣，但将无事老村夫。写入在潇湘八景图。
送萧万户镇阆州
赵孟頫（元代）

锦屏山下蜀江清，阆州城南春意生。投壶今见诗书帅，树羽遥怜鼓角营。

远戍固须烦将略，杂耕因足见民情。梅花到日应如雪，折取繁枝一寄声。
和汪正夫梅
郑獬（宋代）

少陵老杜独怜才，长句还如铁马来。
酒味渐佳春渐好，苦教陆凯咏寒梅。
送直史馆孙兵部知陕府
刘攽（宋代）

侍臣数厌承明庐，太守何妨太史书。十里九坂二殽道，驷马高史朱轮车。

分陕已信召南贵，补郡讵比平原疏。谏垣风彩东观笔，不待上计看回舆。
示弥光禅人
释宗杲（宋代）

龟毛拈得笑咍咍，一击万重关锁开。庆快平生在今日，孰云千里赚吾来。
题师将军寿椿堂
王绂（明代）

我闻南华老仙所谈之灵椿，长年度世殊可人。尔来万有八千岁，方乃一秋兼一春。

桓桓师将军，忠孝孰可伦。缅思此椿寿，将以奉严君。

严君乃是先皇之虎臣，英姿雄略如有神。起家昔住荆溪滨，曾同周处为比邻。

惟将三尺剑，扫净六合尘。先皇骑龙上苍旻，攀髯不及空逡巡。

至今心尚赤，其奈发如银。将军袭爵尤忠勤，远持节钺镇八闽。

列鼎之养何足珍，惟思种椿搆堂怡其亲。君不见椿枝长茂椿叶重，堂前人对椿阴浓。

灵根盘结托厚地，高柯直上摩苍穹。蟠桃见之犹屈膝，乔松并之应敛容。

况并颦眉杨柳低头榕，世间凡木莫与同。呜呼世间凡木莫与同，唯孔明庙前之老柏，千古可与相争雄。
题南龛寺 其二
家彬（宋代）

极目江山依夕照，回头城市隔嚣尘。登临未久还西去，堪愧芸夫每问津。
秋日登吴山望城东战垒怆然有怀
陈镒（明代）

乱后吴山依旧青，登临一望却伤情。长河白骨沈寒水，落日乌鸦噪古城。

湖上采莲无画舫，关东种柳满严营。繁华从此成消歇，潮到空江恨未平。
双喻辞
晃逈（宋代）

人事常酌中，取象如敧器。
器平不敧覆，有同身爽利。
道心常不击，取象如虚舟。
舟閒随逝止，可比性优游。
能符双喻者，何虑复何忧。
沁园春 赠郑伯洪 强村丛书用大典药房樵唱本
吴景奎（元代）

谷□仙田，瑶草谁栽，山中子真。向紫霞洞里，凿开丹室，素华台上，瞻望飙轮。王子吹笙，洪崖握手，烂醉桃花万树春。都休问、蓬莱清浅，天地氤氲。有时澡雪精神。诵蕊笈丹书小篆文。更佩联明月，韧寒秋水，或笞鸾凤，或医麒麟。碧落空歌，紫虚郁秀，径挟飞仙拜玉宸。天门近，听履声直上，高步星辰。
玉烛新 元夜歌席赋，并寄六禾
陈洵（清代）

花光浮玉夜。是第一圆蟾，好春亭榭。细簧劝客，雏莺啭、座密衣云飘麝。

今情古思，只赚得词人游写。时笑语、惟有渠侬，风流未曾衰谢。

闻歌易感深情，但放意尊前，尽欢聊且。闹蛾又罢。

都删了、旧日武林闲话。寒消暖乍。早泪蜡、红冰盈把。

人去远、空想佳期，罗衾梦罅。
送外弟宇文挺臣二首
张栻（宋代）

合族情尤重，论交意复深。
还为万里别，未尽几年心。
佳处应相忆，书来傥嗣音。
及时须努力，莫待鬓华侵。
途中人日
卢龙云（明代）

此日人同得，和风喜袭裳。无心誇綵胜，转眼逼年芳。

池草知新绿，蹊花忆旧香。上林春更好，及早赋春阳。
谢董元达
徐积（宋代）

鄱阳董元达，七叩樵夫门。新菹乏三韭，浊酒欠一樽。

名言有馀理，老怀思共论。今日复一来，刮我两眼昏。
寒蝉树
沈鹏（唐代）

一叶初飞日，寒蝉益易惊。入林惭织细，依树愧身轻。

大干时容息，乔枝或借鸣。心由饮露静，响为逐风清。

忝有翩翾分，应怜嘒唳声。不知微薄影，早晚挂緌缨。
莫秋赠端甫
周孚（宋代）

长年无好怀，一病动辰浃。凄然清镜中，衰鬓不胜镊。

自怜鬼见笑，甘受天所厌。坐令金石友，散作霜后叶。

崔郎雕龙裔，翩翩古游侠。不忘平生言，经过颇稠叠。

忆昨赋新诗，贾孟困凌蹑。情高破天悭，语妙出月胁。

老秋馀几日，丛菊抱寒蝶。何时跫然来，一笑起衰薾。

寒醅对梨枣，不惜倒箱笈。但恐食无鱼，令君反弹铗。
观史有感
程珌（宋代）

纷纷宾客趋骠骑，何事任安太朴疏。
却笑君非王太傅，不容朝士不回车。
往溪源祈雨赓李司法韵
陈宓（宋代）

一春雨脉发清泉，何以平畴旱欲然。
太守自惭无善政，铃斋朝夕谩祈天。
对仙华雪怀
方凤（宋代）

仙华万仞石离离，山上崭崭万壑危。
雪与梅花俱在望，琴携野鹤转相随。
清如和靖西湖夜，兴如王猷剡上时。
我欲酬诗追雅调，寒山鸟迹少于飞。
季秋十九日追还学士院回舟入都作二首
宋祁（宋代）

得麾初出守，趋召遽言旋。
露藿元倾日，秋槎却上天。
丹涂容蹇步，星弁许华颠。
再奏皆闻罢，惭妨此路贤。
曳鼎歌
武则天（唐代）

羲农首出，轩昊膺期。
唐虞继踵，汤禹乘时。
天下光宅，海内雍熙。
上玄降鉴，方建隆基。
桂林
梁安世（唐代）

列城二十五，去国一百舍。西夷蚁穴通，南岛鲸波驾。
宣州杂诗二十首
梅尧臣（宋代）

三洲滩口急，两水渡头来。
下过桓彝宅，上通严子台。
潺湲泻寒月，晃漾照春梅。
白鹭惊起处，鱼多见底回。
西湖绝句戏题
韩元吉（宋代）

浅白深红几树花，波光浮动竹交斜。
怪来诗思清人骨，知是西湖处士家。
初出关旅亭夜坐，怀王大校书
孟浩然（唐代）

向夕槐烟起，葱茏池馆曛。客中无偶坐，关外惜离群。

烛至萤光灭，荷枯雨滴闻。永怀芸阁友，寂寞滞扬云。
武兄惠药
陈起（宋代）

昔人馈药不敢尝，未达寒温良毒旨。
朝来剥啄客问病，宝剂盈奁意何侈。
便当三咽答殷勤，儿欲先尝还且止。
平生结交结以心，岂有鸩人羊叔子。
多君相济义薄云，友道线绝今振起。
绿阴庭院趁清和，拌擞精神迎药喜。
寄呈察推二兄廷直
黄公度（宋代）

尺素书凭雁足传，侧身吟望楚江边。
关山去我仍千里，风月思君阅二年。
莲幕宦情今好在，莆川春色故依然。
相逢若问官闲事，为道粗裘饱昼眠。
秋华无几尚有紫薇相对里巷间
程俱（宋代）

晚花如寒女，不识时世妆。幽然草间秀，红紫相低卬。

荣木事已草，重阴閟深苍。尚有紫薇花，亭亭表秋芳。

扶疏缀繁柔，无复粉艳光。空庭一飘委，已觉巾裾凉。

手中蒲葵箑，虽复未可忘。仰视白日永，凄其感冰霜。
定风波·进贤道上见梅赠王伯寿
陆游（宋代）

敧帽垂鞭送客回。小桥流水一枝梅。衰病逢春都不记。谁谓。幽香却解逐人来。
安得身闲频置酒。携手。与君看到十分开。少壮相从今雪鬓。因甚。流年羁恨两相催。
水口赠别大吉祖师长老
陈襄（宋代）

直向此间明，纵横语论精。
山中曾出世，海上未知名。
一雨春溪涨，千峰晓雪晴。
临分无别说，相送水边行。
老融牛图
释智愚（宋代）

纯去自忘牧，青蓑柳影中。
不餐栏外草，知是几春风。
忆别匡山寄彭泽乾昼上人
齐己（唐代）

忆别匡山日，无端是远游。却回看五老，翻悔上孤舟。

蹭蹬三千里，蹉跎二十秋。近来空寄梦，时到虎溪头。
夏日池上三首
张耒（宋代）

新蝉上树空遗蜕，野雀哺雏争小虫。
粉沾衣袖竹枝雨，香满水亭荷叶风。
颂十玄谈·回机
释印肃（宋代）

石女天明戴帽归，一身浑著六铢衣。
喃喃解说非声舌，生得儿来叫阿姨。
赠岳相师
真德秀（宋代）

平生惯读横渠铭，不读许负天纲书。
穷通欢戚若有二，天之玉女元非殊。
但应内省无所疚，所必从君问休咎。
北窗燕坐寂无言，时听幽禽哢晴昼。
宣德丙午扈驾巡边途中感兴
杨溥（明代）

膏车度重关，重关路漫漫。
两厢既充轫，四牡何盘桓。
翘首望前<车丸>，迢迢不可攀。
任重难为力，临歧发长叹。¤
月下弹琴记集句诗二十首 其一
李桢（明代）

花压栏干春昼长，清歌一曲断君肠。云飞雨散知何处，天上人间两渺茫。

已托焦桐传密意，不将清瑟理霓裳。江南旧事休重省，桃叶桃根尽可伤。
送韩立道守池州
陆游（宋代）

千里江山控上流，省郎怀绶去为州。
才华故在诸公右，谈笑遥分圣主忧。
月堕丽谯喧鼓角，雨余绿野遍锄耰。
万家歌舞春风裹，秋浦如今不似秋。
将至扬州与家人病中别
姚世钰（清代）

暮齿千行泪，新年百病身。自然憔悴尽，何待别离频。

药裹关心劝，衣装倩手纫。平安早相报，江上有春鳞。
题共乐亭
程师孟（宋代）

千门日照珍珠市，万瓦烟生碧玉城。山海是为中国藏，梯航尤见外夷情。
志坚师
元稹（唐代）

嵩山老僧披破衲，七十八年三十腊。灵武朝天辽海征，

宇宙曾行三四匝。初因怏怏薙却头，便绕嵩山寂师塔。

淮西未返半年前，已见淮西阵云合。
拟宋如意和歌
崔华（清代）

羽声既凛冽，阴飙吹大荒。驱车过金台，目已无咸阳。

余亦从此逝，无人燕市傍。
和陈正已九日公安道中韵
项安世（宋代）

何处山无九日花，故人相遇即为家。
君方去著风前帽，我已寒为露后葭。
久闭柴门陶岁月，晚凭儿子送生涯。
眼看一树堂堂去，双鬓那能不早华。
和济翁见寄之韵二首 其二
杨万里（宋代）

四海皆兄弟，何如真弟兄。吾今有弟在，眼只为渠横。

剩欲驱涛壮，犹应倒峡清。青春不可又，未欲傍长檠。
弘治三年秋七月喜雨有作 其四
庄昶（明代）

旱到双泉也半春，四方还有桔槔民。而今有饭家家饱，才满峰头活水人。
楼西枢出抚关陜郑亨仲以秘监充参谋馆中咸分韵为饯得纶字
张扩（宋代）

关河宣慰尚儒臣，宾客仍收席上珍。便有威名如敌国，更分筹画累同人。

连城簪笏官寮旧，夹道壶箪诏墨新。归日毛锥应好在，却从丹禁演丝纶。
东园草堂新成二首 其二
叶梦得（宋代）

密覆荒茅已数重，中开别户更相容。苦无公事妨人乐，多有清闲借客慵。

南浦潮平分剩水，北山路近得青松。怪翁归意何能缓，新筑高台见卧龙。
和渔翁四绝
刘黻（宋代）

世业相承不裹头，一家全在水中浮。
有鱼便可供沈醉，休问清流与浊流。
冬日城楼驻望
宋祁（宋代）

城上危栏徙倚频，由来荆楚岁时新。
寒塘酒帜能留客，晴坞梅时解笑人。
客雁参差仍向渚，贪鱼拨剌不容缗。
凭高更尽三吹角，坐见霞霏仄半轮。
观隋王度古镜记后题
吴莱（元代）

王家有古镜，轩氏昔铸成。太一来护冶，玄冥与储精。

日月钟璀璨，龟蛇助威狞。万灵吐真水，全体洞泰清。

綵奁出未半，冰片弄光晶。宝匣收不动，玉鳞闻呴声。

有身尚变化，无翼欲飞行。恍然百世后，流落汾阴城。

高士观即赏，胡僧识还惊。金铅拭膏泽，绛碧穿屋楹。

墙垣照可彻，脏腑烛能萦。涕泣念鹦鹉，悲酸逢豹生。

一朝忽屏迹，六幕黯不明。狐狸递隐现，魑魅莽纵横。

皮肤峻刮削，骨髓穷敲榜。雷风傥有作，厉虐敢纷更。

嗟吾幸居山，猿鹿与我争。嗟吾愿渡海，鲛鳄恐并迎。

杨氏雀环在，张公龙剑并。因兹访洞穴，得不振冠缨。
和贡泰父待制上京即事二首 其一
郑守仁（元代）

野韭青青黄鼠肥，地椒细细白翎飞。郎君怯薛今朝出，请得官钱买酒归。
鸡山十景 古洞别天两首之一 其十四
徐弘祖（明代）

鸾鹤空山路渺茫，重峦绝处逗云房。何人天外能来往，有洞花间独閟藏。

瑶草琼枝开自落，金茎玉乳滴还长。神龙百尺潭时护，不许桃花出夜郎。
郑附马池台喜遇郑广文同饮
杜甫（唐代）

不谓生戎马，何知共酒杯。然脐郿坞败，握节汉臣回。
白发千茎郿，丹心一寸灰。别离经死地，披写忽登台。
重对秦箫发，俱过阮宅来。留连春夜舞，泪落强裴回。
赠别江头
万齐融（唐代）

东南飞鸟处，言是故乡天。江上风花晚，君行定几千。

计程频破月，数别屡开年。明岁浔阳水，相思寄采莲。
花枕
杨凝（唐代）

席上沈香枕，楼中荡子妻。那堪一夜里，长湿两行啼。
州民有献杏者，瑰丽溢目，因感花未几，聊以成咏
羊士谔（唐代）

南郭东风赏杏坛，几株芳树昨留欢。却忆落花飘绮席，

忽惊如留满雕盘。蛾眉半敛千金薄，鷤鴂初鸣百草阑。

志士古来悲节换，美人啼鸟亦长叹。
酬杨立之进士见赠
强至（宋代）

词场绿发竞才雄，幕府朱衫觉道穷。
孤愤扫除诗句里，壮图流落酒杯中。
宦游已倦年将暮，人事随生日又东。
珠玉满篇劳宠赠，建溪风格袭文公。
秋斋偶成寄华子仲通
周顺昌（明代）

清萧竹叶含秋露，静寂苔花吐晓烟。孤鹤一声天外落，道人何处问安禅。
采桑子（冬至日，与许干誉、章几道饭积善。晚归雪作，因留小饮作）
叶梦得（宋代）

山蹊小路归来晚，暮雪缤纷。尊酒殷勤。邂逅相从只有君。

全家住处无人到，元在重云。此景谁分。万玉参差更作群。
渔家傲
米友仁（宋代）

从古荆溪名胜地。溪光万顷琉璃翠。极望荷花三十里。香喷鼻。我舟日在花间舣。

向晚余霞收散绮。遥山抹黛天如水。满引一尊明月里。微风起。萧然真在华胥氏。
天宫小阁倚栏
邵雍（宋代）

六尺残躯病复羸，况堪日日更添衰。
满怀可惜精明处，一语未能分付时。
沙里有金在索拣，石中韫玉奈何疑。
此情牢落西风莫，倚遍栏干人不知。
张子野
岳珂（宋代）

观水以心，本于知者之乐。取射以艺，譬诸巧者之中。

时虽后先之不同，意或迭取而互用。句葩体庄，字谨心纵。

是曰仁祖太平之词人，遗帖之存，固宜后世之知所重也。
贺新郎·记与诸子往岁金陵之游，感怀宗二又曾
陆震（清代）

恨事多如许。记前年、秣陵城下，群公相聚。座有宗生高兴极，招手狂吟而去。

路踏入、乱山荒坞。再上孝陵回首望，见禁城、秋柳垂烟莫。

是往日，朝天处。

运移汉祚畴能拒。叹从来、蜗头蛮触，都归历数。指点六朝遗迹在，多少兴亡之故。

曾一夕、共论千古。来岁重游君不见，也铜驼、石马知回顾。

只髣髴，精灵度。
满江红·举世悠悠
吴潜（宋代）

举世悠悠，何妨任、流行坎止。算是处、鲜鱼羹饭，吃来都美。暇日扁舟清霅上，倦时一枕薰风里。试回头、堆案省文书，徒劳尔。南浦路，东溪水。离索恨，飘零意。况星星鬓影，近来如此。万事尽由天倒断，三才自有人撑抵。但多吟、康节醉中诗，频相寄。
赠成都六祖沙弥文信颂
黄庭坚（宋代）

尘是文信，界是沙弥。
积尘成世界，析界作微尘。
界喻人天果，尘界有漏因。
尘因因不实，界果果非真。
因果皆如幻，堂堂出世人。
上巳日
刘驾（唐代）

上巳曲江滨，喧于市朝路。相寻不见者，此地皆相遇。

日光去此远，翠幕张如雾。何事欢娱中，易觉春城暮。

物情重此节，不是爱芳树。明日花更多，何人肯回顾。
海棠春 闺词，和阮亭韵 其一 晓妆
邹祗谟（清代）

兰凤惝恍飘清响。绿池畔、茱萸金网。翠滑宝簪松，影落湘波漾。

灵蛇髻绾随新样。恼娇慵、不寻情赏。绡帐起来寒，又怕云屏敞。
得用中书有礼人不答之悔作诗解之
陈渊（宋代）

一时先达揔飘零，亦有阳春世莫听。漫刺从来无处着，曳裾今日欲谁经。

只应旧友头空白，难使新知眼便青。射猎南山休夜出，灞陵有尉宿君亭。
桂林别珂首座二首 其一
吕本中（宋代）

故人相望马牛风，世事波涛滉漾中。漓水东边两年住，往还才有一珂公。
复次韵
释德洪（宋代）

句健未须缠法律，饮豪那暇较瓶盆。疾雷破柱一声蚊，吟狂不瓶跨驴稳。

醉卧都忘对虎蹲，个中别是一乾坤。八篇俊逸狂时语，五色光芒雨后霓。

清吟要不负明时，嗟我拙词伤弄巧。爱君难韵解平巇，且歌滑路雨成泥。
和仲咸诗六首之五和题鸣马庙
王禹偁（宋代）

何人祠庙立空山，四皓精灵合往还。
疋马不辞峰更险，冥鸿应为世多艰。
云生碧殿荧鸱尾，风触金铺动兽环。
欲识姓名无问处，空闻灵异庇商颜。
双溪即事
王炎（宋代）

竹底开幽径，山根结小楼。
谁知多病苦，自判一生休。
舟著平沙尾，桥横古渡头。
往来皆物役，却扫独无求。
大旱小雨 其一
项安世（宋代）

白水连天九泽浑，平田五月献龟纹。北人未识黄梅雨，千里争占赤土云。
大涤洞天留题
霍正夫（宋代）

长虹舞涧石磷磷，胜践还怜雨送春。
云木千章森翠幄，洞天九锁绝红尘。
丹藏仙谷生奇箬，香到龙祠泽旱民。
山有旧盟来更好，斋心恭对玉晨真。
寄刘彦冲兼寄胡原仲刘致中
吕本中（宋代）

故人别去两经冬，今岁书来第几封。正以空疏少制作，不因穷几废过从。

养生漫说终难效，学道无心亦未逢。若问真归是何处，五更常听寺楼钟。
九日登玉山
钱起（唐代）

霞景青山上，谁知此胜游。
龙沙传往事，菊酒对今秋。
步石随云起，题诗向水流。
忘归更有处，松下片云幽。
浣溪沙 再赠梁姬文正
范文光（明代）

夙世刚修半面缘，西风吹上五湖船，秋来瘦骨倍堪怜。

痴想只湖魂孟浪，闲情空对影留连，相思同入药炉煎。
赠乌程李明府伯宜、沈兵曹仲昌
皎然（唐代）

水国苦凋瘵，东皋岂遗黍。云阴无尽时，日出常带雨。

昨夜西溪涨，扁舟入檐庑。野人同鸟巢，暴客若蜂聚。

岁晏无斗粟，寄身欲何所。空羡鸾鹤姿，翩翩自轻举。
九日三首
宋白（宋代）

陶家篱落菊花开，醉拎西风立钓台。
一座良交皆不见，数声燕雁戛云来。
名姝篇为友人作
陆粲（明代）

名姝产西州，皎皎冰雪姿。结缡事夫君，修姱盛光仪。

入宫见猜妒，众女憎蛾眉。承欢不敝席，故宠忽已移。

掇蜂误尹公，掩鼻残楚姬。由来谗言昌，涅素易为缁。

所嗟奉仁明，中道成乖离。白日流高天，妾心炯如斯。

君恩傥可还，枯槁生华滋。誓言敦谅节，素发以为期。
人日喜晴仍用前韵柬佩之
谢迁（明代）

岁暮还家频苦雨，今朝忽霁喜占年。阳回泰运开天上，风送春占到耳边。

知己漫成怡老会，养生方学悟真篇。晚来聊试登山屐，踏破青苔满路钱。
题竹二十一首 其六
吴镇（元代）

挺挺霜中节，亭亭月下阴。识得虚中理，何事可容心。
道中寄吉父
王安石（宋代）

白雾青烟入马蹄，朝寒瑟瑟树声悲。
平山断垄回环失，鸣鸟游鱼上下随。
庙算末闻收策士，瘴乡谁与择军麾。
忧时自欲寻君语，行路何妨更有诗。
宿北泽
吴与弼（明代）

云坞濛濛湿不开，长途行李后先催。前山寓宿询名姓，曾向龙潭问学来。
题画
曹廷梓（清代）

雾岫烟峦插碧空，诛茅结广绿阴中。苔痕乱点参差石，竹影纷阴淡荡风。

十亩芳塘云树绕，半帘飞瀑野桥通。烦君添个寒江艇，容我疏狂下钓筒。
寄题王才臣山居
陆游（宋代）

王子自少无他娱，求佳山林结草庐。
头童齿豁已衰矣，衣弊屡空常晏如。
出游耻怀祢衡刺，归卧尽读倚相书。
它日叩门倾白堕，要看著句到黄初。
又绝句
林希逸（宋代）

堂虚陡觉暮寒生，长乐疏钟缓转更。对烛已无词可草，拥炉时听闹皇城。
寿丞相
吴势卿（宋代）

兼善工夫自古难，有谁志学合伊颜。
儒先拈得四书出，名相措诸万事閒。
功向时危尤易见，道於世运实相关。
鲁论一半犹收效，寿国应须安似山。
次韵君俞兼简少孙六首 其二
李之仪（宋代）

残编弊藁掩还开，好意经年不暂来。伏枥已应真款段，脱鞲终暂谢低回。

颇传共坐侵斜月，更想微吟荐罚杯。居士从来少风味，独将愁眼望初梅。
小民发如韭
佚名（魏晋）

小民发如韭。
剪复生。
头如鸡。
割复鸣。
吏不必可畏。
从来必可轻。
奈何欲望平。
送顾叔潜使辽阳便归无锡省觐
欧大任（明代）

辽西使者下南徐，归舞斑衣慰倚闾。画有虎头痴更甚，酒称光禄醉何如。

桐花夜月将雏曲，橘子秋风报客书。第二泉甘君莫恋，故人相待蓟门车。
书蔡元长堂
释妙应（宋代）

相得端明似虎形，摇头攞脑得人憎。看取明年作宰相，张牙劈口吃众生。
晚望
洪适（宋代）

古堞高亭暮，登临远眺时。菊房栖渥露，荷盖偃清漪。

遵渚归鸿集，投林啸狖悲。关情聊绘句，独立自迟迟。
金缕曲 次集中吊银屏井韵
夏倩雯（清代）

声寂琼箫后。悟姻缘、沤珠槿艳，文鸾双耦。姓氏凌波仙子妙，花貌絮才兼有。

叹却扇、新词才就。缘浅三年春梦短，是兰香、谪下红尘走。

看遗挂，黯回首。

玉台妙咏温家妇，斗尖叉、一般清绝，绮思各剖。怨别东风才几日，输了天长地久。

检奁箧粉花红绣。尺八箫儿休按曲，怕吟魂、前调都翻旧。

营斋奠，一杯酒。
三阳述怀
刘铎（宋代）

蚁穴吾犹梦，蜗庐此仅容。一川青霭合，半岭白云封。

地僻宜藏拙，官閒足养慵。只惭无补报，潦倒不归农。
范湘潭岸花楼
许及之（宋代）

杜若青青湘水深，长官为政见瑶琴。飞花几度春来去，行客自如人古今。

天池百年供旅寓，江山一色费登临。楚峰驿伴湘中馆，更有高楼待赏心。
次韵杜无逸西园独坐九绝句
傅察（宋代）

一世竞荣利，纷若空中花。
蚤作田园计，人生会有涯。
送耿少府
郭祥正（宋代）

白沙岸上相逢时，困倚栏干醉似泥。忽然听君诵新作，酒肉顿似寒风吹。

今朝邂逅芜江涘，大轴蒙贶东城诗。雷惊电掣露怪变，山崩海泻能扶持。

令人壮观不知己，倦翼欲接青云飞。逸驾固当出尘滓，胡为一命东南驰。

洞庭波澜洗天吼，衡岳葱苍挂南斗。穷幽历险诗魂醒，不倦青衫困趋走。

屈原贾谊杜子美，白骨荒丘今在否。款骑瘦马一吊之，满眼斜阳入疏柳。

诗成寄我慎勿迟，侧望阳春活残朽。暂时离异何足论，酩酊江楼一樽酒。
送雅上人自鄞归杭
释文珦（宋代）

之子幡然别，何人伴寂寥。
相从非世道，独去是寒朝。
目送孤帆远，魂随晓浪消。
重来须定约，莫待隔江招。
度庾关
苏葵（明代）

庾关前，庾关后，马蹄蹩躠行人瘦。寒梅树老不开花，怪石岩深有虚窦。

我曾掉鞅从关右，十年不归路如旧。不应双鬓渐苍浪，愧见山灵行逗遛。

关路险，关路艰，盘旋百折青云间。曲江祠庙官道左，流泉漱石声潺潺。

游人过日公莫笑，鼎鼐勋名今古难。
送道者朝见后归山
殷文圭（唐代）

暂随蒲帛谒金銮，萧洒风仪傲汉官。天马难将朱索绊，

海鳌宁觉碧涛宽。松坛月作尊前伴，竹箧书为教外欢。

神鼎已乾龙虎伏，一条真气出云端。
和后林寄以梦中不知天尽头之韵
陈杰（宋代）

老子卧林丘，忧时雪满头。
诗筒自江社，句律到夔州。
把菊青山晚，看云白日流。
至人安有梦，八极偶神游。
夜闻塔铃及泉声
陆游（宋代）

山泉泻幽窦，塔铃摇天风；清音无时尽，静夜尤璁珑。
嗟我走红尘，市声聒欲聋，多生耳根业，赖此一洗空。
梦骑白凤皇，佩玉朝珠宫；觉来抚枕叹，月满草堂中。
婆罗门引 兖州龙兴阁感遇
元好问（金朝）

峄山霁雪，九层飞观郁峥嵘。风烟画出新亭。老眼来今往古，天地两无情。但浮云平野，短日芜城。酒狂步兵。书与剑、此飘零。为问云间鸡犬，几度丹成。停杯不语，竟何用、千秋身后名。休自倚、湖海平生。
公斋四咏。新竹
皮日休（唐代）

笠泽多异竹，移之植后楹。一架三百本，绿沈森冥冥。

圆紧珊瑚节，钐利翡翠翎。俨若青帝仗，矗如紫姑屏。

槭槭微风度，漠漠轻霭生。如神语钧天，似乐奏洞庭。

一玩九藏冷，再闻百骸醒。有根可以执，有pF可以馨。

愿禀君子操，不敢先凋零。
永乐甲辰四月二十七日毡帽山雪后呈兵部崔侍郎
郑珞（明代）

四月天山雪未乾，同云万里白漫漫。月临虎帐晴光薄，风飐狐裘曙色寒。

尊酒对灯稽岭北，孤舟飞梦剡溪湾。愿令一洗边尘净，疋马宁辞道路难。
刘考功公㦷见示夏峰老人书卷属题长歌
汪楫（清代）

夏峰老人双眸空，论交只许刘考功。长安只字不肯入，尺素突考开心胸。

上言日读数行书，衰老以此酬苍穹。下言刘君世所望，不为韩富非英雄。

虚堂披对正六月，满天赤日来清风。老笔生硬转妩媚，直欲处处藏其锋。

良马识途恶荆棘，苍鹰愿击愁樊笼。江河日下事日变，世无鲁叟谁弥缝？

我闻刘君昔偕隐，携琴荷锸惊老农。尽散家产别亲串，逝将食力深山中。

若使至今不一考，人间安用双赤松？待汝他日济时了，把酒问汝将安从？
腰塘试海棠花马
姚燮（清代）

玉鞭东指千峰开，柳花碾尘春盘回。捎眉一燕如飘梗，画里关山六朝影。

斜阳十万桃花枝，燕女嬉晴看猎儿。清时不用挽弓手，上马吟诗下马酒。
荆棘中杏花
谢枋得（宋代）

墙东荒蹊抱村斜，荆棘狼籍盘根芽。
何年丹杏此留种，小红濈濈争春华。
野人惯见谩不省，独有诗客来咨嗟。
天真不到铅粉笔，富豔自是宫闱花。
曲池芳迳非宿昔，苍苔浊酒同天涯。
京师惜花如惜玉，晓担卖彻东西家。
杏花看红不看白，十日忙杀游春车。
谁家园里有此树，郑重已着重帏遮。
阿娇新宠贮金屋，明妃远嫁愁清笳。
落花萦帘拂床席，亦有飘泊沾泥沙。
天公无心物自物，得意未用相陵夸。
黄昏人归花不语，惟有落月啼栖鸦。
马郎妇赞
释大观（宋代）

倩盼动婵娟，常持六万言。
金沙滩上月，五欲浪中翻。
送周朝议赴郢 其一
彭汝砺（宋代）

岩石沧洲一水涯，画船几夜宿芦花。芭蕉山谷灵峰寺，龟鹤池塘梅福家。

今日岂应无白雪，当时亦未见皇华。兵厨且善为冰酒，当为公浮八月槎。
子夜四时歌五首
胡汝嘉（明代）

起来不梳头，冒冷弄冰雪。
侬手原不寒，郎心为谁热。
夜
徐夤（唐代）

日坠虞渊烛影开，沈沈烟雾压浮埃。剡川雪满子猷去，

汉殿月生王母来。檐挂蛛丝应渐织，风吹萤火不成灰。

愁人莫道何时旦，自有钟鸣漏滴催。
喜平湖三子领乡荐兼策诸生
林光（明代）

陆淞发解上青云，沈炼吴绅素出群。天下何尝无吉士，老夫端亦贺斯文。

三元偶尔还遭际，一贯从来不易闻。分付平湖诸后进，年光遮莫蹉毫分。
奉送白翁老堂翁老先生荣归
张可大（明代）

经纶妙手壮王猷，保障江南最上游。蒿目军储抒石画，劳心国计抱深忧。

圣明暂许归香社，寮寀争夸向十洲。盻望锦帆移别浦，不胜云树思悠悠。
和李峤杂咏诗百二十首韵 其五十 瑟
弘历（清代）

东坡传四字，商隐藉知名。胶柱真嗤谬，繁弦且漫惊。

数峰青句逸，百宝错装并。赵女丛台上，春风不尽情。
凤仙花
安念祖（清代）

秋来花发笑嫣然，翠羽相嵌五色鲜。不是瑶池青鸟降，庭前那许列群仙。
杂咏五首。架檐藤
储光羲（唐代）

得从轩墀下，殊胜松柏林。生枝逐架远，吐叶向门深。

何许答君子，檐间朝暝阴。
宫使待制舍人赵公挽诗三首
李弥逊（宋代）

秀出青徐野，风移邹鲁乡。
家声齐丙魏，人物到轩黄。
漫仕从三已，危机付两忘。
并游无此老，谁与共行藏。
步王卢溪韵
胡梦昱（宋代）

瘴地人忧我莫支，人虽危我我何危。
元来忧国不怕死，非为捐身要出奇。
肯怨江山千里还，幸逢天地一时知。
孔光张禹人无笑，禄位输他善保持。
晓起
范成大（宋代）

窗明惊起倒裳衣，铃索频摇定怪迟。
即入簿书丛里去，少留欹枕听黄鹂。
菩萨蛮
钱湘（清代）

移来凤尾檀栾竹。隔年春到青如玉。却盼笋儿生。闲从竹下行。

昨宵曾细数。今日还成误。预想绿成阴。寒拼翠袖禁。
与利州守 其三
员兴宗（宋代）

夙称无尽老先生，况复乡贤继踵荣。和气四时调玉烛，德辉千踵照金城。

群歌太守来何暮，细数长安去几程。仰察帝心应有在，时分台曜近周京。
回马岭
王奕（元代）

岭入青天不可梯，六飞到此尽遭迟。
异哉犹有秦皇马，回向庭前化鹿儿。
艾轩先生侍郎挽词四首
林亦之（宋代）

黄柑时候曲堆村，长忆篮舆到荜门。
恰是今年去年日，野萤衰草吊寒原。
南乡子
萧廷之（宋代）

两手擘鸿濛。慧剑飞来第一峰。外道修罗惊缩项，神通。造化元来在掌中。

煅炼玉炉红。橐龠吹嘘藉巽风。十月脱胎吞入腹，坤宫。立见三清太上翁。
孙威敏公挽辞
王安石（宋代）

功名一世事，兴废岂人谋。
重为苍生起，终随逝水流。
凄凉归部曲，零落掩山丘。
许国言犹在，奸谀可使羞。
仲咸借多海鱼图观罢有诗因和
王禹偁（宋代）

偶费霜缣与彩毫，海鱼图画满波涛。
搘床难死惭龟壳，把酒狂歌忆蟹螯。
鲳蚱脚多垂似带，锯鲨齿密利如刀。
何当一一穷真伪，须把千寻铁网捞。
缘识 其六
赵炅（宋代）

予持斋，常清净，心田澄寂无争竞。闻尔志念诵真经，明月窗中转孤影。

风自悠飏香满室，因地修行不可得。善事是芝兰，恶事是荆棘，实实实实。
颂证道歌·证道歌
释印肃（宋代）

雪山肥腻更无杂，沌一摩尼相间夹。
珍珠宝网影重重，顶礼归依无缝塔。
秦望山僧院
罗隐（唐代）

巉巉危岫倚沧洲，闻说秦皇亦此游。
霸主卷衣才二世，老僧传此已千秋。
阴崖水赖松梢直，藓壁苔侵画像愁。
各是病来俱未了，莫将烦恼问汤休。
食荠
梅尧臣（宋代）

世羞食荠贫，食荠我所甘。适见采荠人，自出国门南。

土蠹瘦铁采，霜乱青竹篮。携持入冻池，挑以根叶参。

手龟不自饱，食此尚可惭。肥羔朱尾鱼，腥膻徒尔贪。
暮抵山家
熊少牧（清代）

野径入苍翠，茅檐三两家。夕阳犹在竹，小雨不妨花。

留客分云榻，呼儿汲井华。山深无漏鼓，欲曙已鸣鸦。
梅花下小饮
杨万里（宋代）

今年春在腊前回，怪底空山早见梅。
数点有情吹面过，一花无赖背人开。
为携竹叶浇琼树，旋折冰葩浸玉杯。
近节雨晴谁料得？明朝无兴也重来。
蝉
李刘（宋代）

露满枯肠蜕顿轻，山林那有不平鸣。
薰弦寂寞无人续，故揖清风作颂声。
示文石书院诸生 其二
蒋镛（清代）

寒毡诵习贵心坚，晷继三冬念勿迁。屏去俗情徵实学，阐来新义获真诠。

诗书到熟方生妙，志气能勤始益专。莫谓科名遗此地，蓬瀛有愿竟登先。
书滩头驿
赵蕃（宋代）

闭户只书痴，郊行粗有诗。
翠深千顷峤，烟迥几茅茨。
雨作衣添袷，炊迟昼不饥。
旧题看好在，重是一春期。
浣溪沙·十八年来堕世间
纳兰性德（清代）

十八年来堕世间，吹花嚼蕊弄冰弦。多情情寄阿谁边。
紫玉钗斜灯影背，红绵粉冷枕函偏。相看好处却无言。
三月二十日闻德音寄李德升席大光新有召命皆
陈与义（宋代）

尘隔斗牛三月余，德音再与万方初。
又蒙天地宽今岁，且扫轩窗读我书。
自古安危关政事，随时忧喜到樵渔。
零陵併起扶颠手，九庙无归计莫疏。
因目痛有作
梅尧臣（宋代）

已为贫孟郊，拚作瞎张籍。
诗句但口吟，世事不眼历。
既能分好恶，难用变青白。
读书听吾儿，且未废朝夕。
送徐彦荣
刘跂（宋代）

婵娟水边杨，宛是渭川竹。光翠相动摇，照我尊酒绿。

松风含众籁，云月澹华烛。何必箫与鼓，清言媚幽独。

当年妙风致，文采自膏沐。会逢百炼明，照此燕赵玉。

晨风惜行色，车骑喧出宿。一笑如未忘，新诗寓归仆。
对雪有怀
吴询（清代）

孤亭收晚翠，大雪满前山。不见襄阳老，相思空往还。

琴声随涧远，鹤影共云闲。岂拟袁安卧，无人且闭关。
山晖堂诗
韩晟（明代）

祠道郁纡回，前贤俎豆开。桂枝春日长，蒀藻客能来。

斋供分猿果，诗题杂虬苔。露坛时一眺，天地此楼台。
游金沙寺寺有陆希声侍郎读书堂在颐山上二首 其二
孙觌（宋代）

绿笋遗苞半出篱，清溪一曲翠相迷。古苔称意坏墙满，好鸟尽情深树啼。
游仙一十九首 其九
郭祥正（宋代）

妙景素无杂，玉界涵虚明。妙声清不淫，洞歌奏金铃。

真遇非遐想，忘心乃全生。噫哉百年内，得失安足营。
寄徐径畈吏部
刘黻（宋代）

舍则安贫用则行，休嗟时事几番更。
鸾皇只向明时出，鬼魅偏为暗处生。
改秩屡勤天子诏，养亲甘共野人耕。
要知出处惟参易，莫学鸱夷变姓名。
喜从弟雪中远至有作
杜荀鹤（唐代）

深山大雪懒开门，门径行踪自尔新。
无酒御寒虽寡况，有书供尔且资身。
便均情爱同诸弟，莫更生疏似外人。
昼短夜长须强学，学成贫亦胜他贫。
余常爱杜牧之晚花红艳静高树绿阴初之句还山居适当此时讽味不已有概于余心者用为韵作十绝 其十
程俱（宋代）

拥褐入三昧，超然心地初。那知庵外事，人境两如如。
同养斋游慧力寺
孙伟（明代）

禅房闭幽阒，依依近寒城。江光动林景，岩雾迥阴晴。

日宴远山出，新松差长成。客来僧自起，坐久钟亦鸣。

窈窕竹廊静，时复兰烟轻。眷此同年友，暂驻车马荣。

契阔慰初展，语散情复萦。法侣喜相偶，煮茶支跛铛。

碧瓯濯孤兴，起爱缘云行。憩涧悦佳树，冷飙徐有声。

且复一欢酌，放歌沧浪清。
灯下见梅花
刘才邵（宋代）

沉沉永夜成清聚，翠箔护寒风力住。疏响遥传玉漏声，华灯屡力兰膏炷。

琼枝亭亭浸清泚，浮香漠漠轻来去。晴虹神彩正超绝，素练肌肤无点污。

体轻难便有行云，光透只应缘饮露。珠宫宴罢恰归时，瑶台月下相逢处。

斜辉耿耿照冰姿，清影重重杂香雾。除著参差仙子似，谩矜淡伫人间误。

但令绮席借馀光，谁管玉颜生暗妒。竹外斜枝太幽独，溪边寒影饶高趣。

何当尽取贡玉堂，免使空伤碧云暮。
朱致祥教谕饮酒奕棋与仆略相上下不见旬日作二诗招之 其一
李光（宋代）

终日沉机喜欲迷，一枰胜负未全低。清秋九月江头路，不见门前瘦马嘶。
和董都官登城南楼
韦骧（宋代）

危楼百尺据城堧，徙倚浑疑到紫烟。卑湿岂愁梅雨地，清和尤喜麦秋天。

一川晚照飞孤鹜，满袖薰风听杜鹃。乡思摇摇白云外，官拘唯幸际尧年。
连雨不出寄张恕
苏辙（宋代）

麦熟蚕缫热似烝，雨倾三尺未为淫。
洗清沟浍蚊虻静，没尽蒲莲沼沚深。
遗秉满田惊朽腐，移床避漏畏侵寻。
高闲只有张公子，卧听萧萧打叶音。
杂诗
李复（宋代）

先王急民事，分吏察垅亩。
田荒宅无毛，置法责粟布。
壤壤一岁勤，暴暴三年聚。
农政久不修，几家有禾黍。
和蓬莱老之兄卓宣教见遗
释宝昙（宋代）

要结灵山未了缘，山中草木亦欣然。
大江南北经年梦，明月东西一夜圆。
龙象而今非故我，功名自古付华颠。
相逢未必真相似，一啸西风万壑传。
溪上
王令（宋代）

溪上清涟树老苍，行穿溪树踏青阳。
溪深树密无人处，只有幽花度水香。
感兴
石介（宋代）

村居何所适，种木树桑梓。田园绕家舍，远不逾十里。

款段足乘绕，代步而已矣。但识畜驽骀，安知有骐骥。

腊月北风寒，太行山色紫。君命急如火，城头见烽燧。

雪深马僵倒，十夫扶不起。军法有明训，后期者诛死。

倚鞍思骏骨，抚辔念绿駬。求之不可得，觳觫满眼泪。

旁闻负薪叟，窃语相讥刺。居安常念危，在险如处易。

临难始求济，狼狈徒劳尔。有备则无患，古人垂深旨。

平居无事时，华厩深秘邃。善谷与丰草，秣饲十厩吏。

驽骀饱相枕，素餐不知愧。伯乐能识马，每来加劝说。

飞兔与騕袅，日牵在都市。为爱千金资，贪吝不肯置。

今日临艰难，努力自勉励。
直阁张功甫南湖集
曾丰（宋代）

百好何尝一徇时，游心上与古相追。
不容万物移吾学，犹得余功到此诗。
玄酒太羹无痛快，光风霁月有长思。
披吟不足仍含咀，吾坐若忘行若遗。
送王方邺归里
陈良翰（宋代）

燕市相逢玉露寒，梁园千里共征鞍。六朝门第推江左，七子才名盛建安。

霜雪关河经岁暮，莺花风雨又春残。《登楼赋》就先归去，樽酒离亭欲别难。
寄题吴子似所居二首 其二 经德堂
陈文蔚（宋代）

上帝降斯民，厥初存秉彝。古昔世教明，大道行坦夷。

裘葛顺冬夏，饮食充渴饥。非有慕于外，夫妇皆与知。

岳渎气既分，民风日浇漓。仁义既榛塞，教化悲陵迟。

隐然善端著，不胜奸伪滋。其至藉吾道，纷纷取世资。

阳尊若示公，阴叛实济私。孟氏极雄辩，剖晰精毫釐。

言言七篇在，炳如日星垂。千载嗟晦蚀，大义谁复提。

延陵有佳孙，好学谨操持。传授有所自，源派分江西。

若为日用功，义利早辨之。细读象山记，妙意良在兹。

愿言不为穫，努力但耘耔。堂前有松桂，年年长柯枝。

生意不自已，何心论报施。请子对佳木，长哦经德诗。
春怨
王镃（宋代）

倚阑人瘦怨东风，从此吹香梦亦空。
春色自随莺蝶去，杨花飞入画楼中。
采石矶夜泊
李学孝（清代）

铁索沈江事不还，千年战垒掩松关。涛声呜咽建康水，岚气往来姑熟山。

春草有情烟漠漠，野鸥无主意闲闲。谪仙咫尺高楼在，且可当杯碧雾间。
隐居
邵棠（宋代）

结屋水云村，车尘不及门。
坼花春有力，度砌月无痕。
墨带新题湿，醪因旋漉浑。
纷纷名利客，谁解悟孤豚。
吊陈思王
黄哲（元代）

邺都雄盛日，英才妙七贤。夫君照乘珠，五色丽且鲜。

西园倡华藻，东洛赋婵娟。游鸾翔朝旭，芳蕖映碧涟。

始协棣华美，宁虞萁豆煎。桐圭空锡社，银海闭阴泉。

白杨翳荆榛，狐兔穴其阡。喟然兼山叹，肯企淮南仙。
酒泉子·日映纱窗
温庭筠（唐代）

日映纱窗，金鸭小屏山碧。故乡春，烟霭隔，背兰釭。
宿妆惆怅倚高阁，千里云影薄。草初齐，花又落，燕双飞。
溧水道中回寄子肃玉汝并属李晦庵八首 其八
赵蕃（宋代）

李孙两词伯，我尔乃学子。辈行虽不同，趣操要相似。

岁寒松柏知，春风谢桃李。
句
陈瓘（宋代）

拶破黄龙第四关，世人犹问生缘法。
送袁止安太常受诰后还馀干 其一
杨士奇（明代）

清庙沈沈接泰坛，十年斋洁领祠官。奏章屡上红云殿，赐服曾无白玉冠。

常有道心如镜净，由来公署带冰寒。新承天上丝纶宠，归及番昜父老看。
春草谣
顾况（唐代）

春草不解行，随人上东城。正月二月色绵绵，

千里万里伤人情。
怜愚诗四十二首 其二十六
宋应星（明代）

世代江山几裂完，随宜田宅且相安。经年计较团成片，两子分开局已残。
闲题家池寄王屋张道士
白居易（唐代）

有石白磷磷，有水清潺潺。
有叟头似雪，婆娑乎其间。
进不趋要路，退不入深山。
深山太获落，要路多险艰。
不如家池上，乐逸无忧患。
有食适吾口，有酒酡吾颜。
恍惚游醉乡，希夷造玄关。
五千言下悟，十二年来闲。
富者我不顾，贵者我不攀。
唯有天坛子，时来一往还。
会文昌宫
林宗放（宋代）

文曜炳天府，司禄辅时雍。
妥灵俨宫宇，垂光耀词锋。
牲齐蠲谷旦，英髦翕来宗。
桂旗降剡剡，瑶席瞻顒顒。
克诚致昭享，受虾欣满容。
宾筵列左右，旅觯叹横纵。
美矣席上珍，何异金在熔。
联举属兹岁，青云升九重。
题山水扇 其一
陈深（宋代）

青山绿树蔽层楼，应有高人隐一丘。客子门前过何急，古今行役未曾休。
别谢爱山
文天祥（宋代）

绿绮知音早，青灯对语迟。
那知今雨别，又重故人思。
山隔诗情远，云含客思悲。
小楼今夜笛，莫向月中吹。
依韵和再开芍药十六首 其六
陆佃（宋代）

一番风信作花先，未必春工会党偏。玉杵买来容再睹，金钗分与却重圆。

几回众里知谁似，一堕人间有几年。我是玉皇香案吏，可能相与便朝天。
奉怀张公潜舍人二首 其二
吕本中（宋代）

腕中有万斛力，胸次乃千顷陂。字画颜行杨草，文章韩笔杜诗。
和膳部李郎中秋夕
姚合（唐代）

淅淅复修修，凉风似水流。此生难免老，举世大同愁。

萤影明苔藓，鸿声傍斗牛。犹分省署直，何日是归休。
从军诗五首·其五
王粲（两汉）

悠悠涉荒路，靡靡我心愁。
四望无烟火，但见林与丘。
城郭生榛棘，蹊径无所由。
雚蒲竟广泽，葭苇夹长流。
日夕凉风发，翩翩漂吾舟。
寒蝉在树鸣，鹳鹄摩天游。
客子多悲伤，泪下不可收。
朝入谯郡界，旷然消人忧。
鸡鸣达四境，黍稷盈原畴。
馆宅充廛里，士女满庄馗。
自非圣贤国，谁能享斯休？
诗人美乐土，虽客犹愿留。
琵琶洲
严粲（宋代）

琵琶古怨犹凄清，何年一抹横烟汀。人言随波高下如浮萍，神烟背负能亭亭。

不知水仙宫殿碧皎洁，玉弦遥映云锦屏。胡沙万里音尘绝，独与鹦鹉愁青冥。

天际归舟认髣髴，江头寒月伤伶仃。悄然夜久天籁起，往往恍惚游百灵。

秋风袅袅兮水泠泠，俗耳筝笛兮谁能听。我眼如耳耳如鼻，妙处不言心独醒。

钧天住奏三千龄，石钟水乐遗林坰，岂有宝器终飘零。

一朝詄荡开天扃，帝命下取呵六丁。陶梭共起变化随雷霆，古馀山色空青青。
僧至
方岳（宋代）

生计萧条老杜陵，秋风检校又东屯。
碧云句好山围屋，黄叶村深僧扣门。
雨滑且留煨芋栗，夜长聊欲话田园。
掉歌笑指风僧耳，已喜闻思断一根。
汉阴驿与宇文十相遇，旋归西川，因以赠别
窦巩（唐代）

吴蜀何年别，相逢汉水头。望乡心共醉，握手泪先流。

宿雾千山晓，春霖一夜愁。离情方浩荡，莫说去刀州。
水龙吟（寓兴和巽吾韵）
刘辰翁（宋代）

何须银烛红妆，菜花总是曾留处。流觞事远，绕梁歌断，题红人去。绕蝶东墙，啼莺修竹，疏蝉高树。叹一春风雨，归来抱膝，怀往昔、自凄楚。

遥望东门柳下，梦参差，欲归幽路。断红芳草，连空积水，凭杭坠雾。水洗铜驼，天清华表，升平重遇。但相如老去，江淹才尽，有何人赋。
金华山杂咏八首 其二 冰壶洞
胡应麟（明代）

一线悬崖鸟道通，石床钟乳斗玲珑。飞流万尺无人到，谁缩庐山此洞中。
春寒
文同（宋代）

东风何事力犹微，凛凛边寒犯客衣。
旧雪未消新雪下，南园春色几时归。
颂古四十八首
释慧开（宋代）

风幡心动，一状领过。
只知开口，不觉话堕。
烟郊行宫晚景
弘历（清代）

朱鸟苍茫落远天，碧螺约邈隐暝烟。萧斋翰席偶今夕，江砚宣暝又隔年。

牧唱几声度墙外，庭花一树舞风前。壁诗不拟重追忆，自识吟时已惘然。
拟古五首
方回（元代）

知十与知二，回赐同补哲。
所以孟坚表，九品较优劣。
人貌无明镜，妍丑孰分别。
物无权与衡，轻重亦不决。
金巩伯求题端午桥诗后
郑孝胥（清代）

京官称端四，节府推匋斋。收藏甲天下，文采腾当时。

死忠诚得所，声价孰与齐？平生辱见知，泣下视此题。